text: Gammelt slot åbner dørene til udstilling med musik og kunst
  17 december 2016 kl. 15.57
  Engelsholm Højskole inviterer i denne weekend indenfor på slottet. Besøgende kan få en rundvisning og se elevernes kunst og musik.
  Hele slottet og de tilstødende bygninger er omdannet til én stor udstilling, hvor der udstilles værker og spilles musik, der er produceret i det forgangne semester på skolens kunstlinjer.
  Gæsterne på udstillingen kan se på alt fra keramik, glas og billedkunst til grafik, smykker, fotografi, film og såkaldte mixed media-installationer. Hvis det falder i den rette smag, så er det også muligt at købe værkerne.
  Derudover kan man lytte til koncerter med værker produceret og fremført af elever fra skolens elektroniske musiklinje og sangskriverlinjen.
  Lørdag introducerede forstander Jakob Bonderup mange af gæsterne til slottet og skolens historie. Det gør han igen søndag.
  Søndag er udstillingen og slottet igen åbent fra klokken 11-16.
  